**Nordnet AB** on vuonna 1996 perustettu ruotsalainen osake- ja rahastovälittäjä, nettipankki, joka tarjoaa palveluitaan Pohjoismaissa. Nordnetillä oli vuonna 2017 kaikkiaan 669 300 aktiivista asiakastiliä, joista Ruotsissa 302 700, Suomessa 183 800, Norjassa 97 900 ja Tanskassa 84 900. Nordnetin nykyinen omistaja on NNB Intressenter, jonka puolestaan omistavat sijoitusrahasto Nordic Capital Fund VIII ja Öhman-konserni.

Nordnet oli vuonna 2009 Pohjoismaiden suurin osakevälittäjä kauppojen lukumäärällä mitattuna (kauppoja toteutui Pohjoismaisissa pörsseissä 15 937 803 kappaletta). Tammi–kesäkuussa 2011 Nordnetin kautta välitettyjen kauppojen määrä oli 7,3 miljoonaa kappaletta. Yhtiön markkina-osuus Helsingin pörssissä välitetyistä osakekaupoista oli tuolloin 5,7 prosenttia ja osuus euromääräisestä vaihdosta 3,7 prosenttia.

Historia
--------

Nordnet perustettiin Ruotsissa vuonna 1996. Se oli yksi Pohjoismaiden ensimmäisistä arvopaperivälittäjistä, joka tarjosi kaupankäyntiä internetin kautta. Suomessa Nordnet aloitti toimintansa huhtikuussa 2005.

NNB Intressenter teki lokakuussa 2016 ostotarjouksen kaikista Nordnetin osakkeista tarjoten 38 kruunua osakkeelta. Nordnetin hallitus suositteli ostotarjouksen hyväksymistä, minkä jälkeen helmikuussa 2017 NNB Intressenterillä oli jo noin 93 prosenttia yhtiön osakkeista. Tukholman pörssistä Nordnet poistui 17. helmikuuta 2017, missä se oli ollut listattuna vuodesta 1999.

### eQ:n osto

Heinäkuussa 2009 Nordnet Bank AB osti suomalaisen eQ Oyj:n vararikkoon ajautuneelta islantilaiselta Straumur Burdarasilta noin 37 miljoonan euron kauppahintaan. Vielä huhtikuussa 2009 silloinen Nordnetin Suomen maajohtaja Taru Rantala kumosi huhun siitä, että Nordnet olisi ostamassa eQ Pankkia. eQ oli Suomen suurin online-välittäjä, jolla oli kauppahetkellä noin 57 000 asiakasta ja 154 työntekijää.

Heinäkuussa 2009 Nordnet myi eQ:n Corporate Finance -liiketoiminnan Adviumin johtoryhmälle. eQ Pankin instituutiovälitys- ja markkinatakaustoiminta lopetettiin marraskuussa 2009. Tässä yhteydessä eQ:n analyysitiimi siirtyi kokonaisuudessaan Swedbankille. Joulukuussa 2009 Nordnet myi eQ:n varainhoito- ja rahastoliiketoiminnan varainhoitoliiketoiminnan toimivalle johdolle ja Ehrnroothien Fennogens Investments S.A.:lle.

Tuotteet
--------

Suomalaiset asiakkaat voivat käydä Nordnetin verkkopalvelun kautta kauppaa osakkeilla, warranteilla, optioilla, pörssinoteeratuilla rahastoilla ja rahastoilla. Osakevälityksen lisäksi Nordnetillä on Norjassa ja Tanskassa erilaisia eläketuotteita. Ruotsissa on valikoimissa myös pankkipalvelut. 

Nordnet on valittu useana vuonna Suomen parhaimpien online-osakevälittäjien kärkeen Arvopaperi-lehden tekemässä välittäjävertailussa. Ykkössijan Nordnet vei esimerkiksi vuonna 2008, jolloin Nordnet sai hinnoitteluosiosta selvästi paremmat pisteet kuin kovimmat kilpailijansa. Nordnet valittiin ykköseksi Välittäjä 2017 -tutkimuksessa.

Nordnet muutti hinnoitteluaan toukokuussa 2010. Muutoksen ei katsottu suosivan vähän kauppaa tekeviä piensijoittajia ja se synnytti runsaasti keskustelua useilla eri keskustelufoorumeilla. Arvopaperi-lehden välittäjävertailussa 2011 kuitenkin todettiin, että hintatietoiselle osakesäästäjälle Nordnet on yhä useimmiten edullisin palveluntarjoaja.

Nordnet julkisti kesällä 2014 neljä passiivista sijoitusrahastoa, joissa markkinoille poikkeuksellisesti ei ole kuluja asiakkaalle. Nordnet kattaa rahastojen kulut, kuten hallinnointipalkkion, omasta markkinointibudjetistaan.

Lähteet
-------

1. ↑  Key data *nordnetab.com*. Nordnet AB. Viitattu 13.10.2018. (englanniksi)
2. 1 2 3 4  Annual and Sustainability Report 2020 (PDF) *nordnetab.com*. Nordnet AB. Viitattu 29.10.2021. (englanniksi)
3. 1 2 3  Owners of Nordnet *nordnetab.com*. Nordnet AB. Viitattu 13.10.2018. (englanniksi)
4. ↑  Raumolin, Juha & Ruuskanen, Soile: Nordnet eilen ja tänään.  *Meklari*, 2010, nro 2, s. 14.  eQ-pankki.
5. ↑  Kyynäräinen, Tiia: Robotit syrjäyttävät ihmiset pörssikaupassa.  *Kauppalehti*, 2.9.2011, s. 8–9.
6. ↑  Nordnetin historia Nordnet.  Arkistoitu 23.1.2012. Viitattu 22.11.2011. (englanniksi)
7. ↑  Statement by the Board of Nordnet in relation to the public offer by NNB Intressenter  9.1.2017. Nordnet AB. Viitattu 13.10.2018. (englanniksi)
8. ↑  Nordnet avnoteras med sista handelsdag 17 februari *VA Finans*.  2.2.2017.  Arkistoitu 13.10.2018. Viitattu 13.10.2018. (ruotsiksi)
9. 1 2  Niskakangas, Tuomas: Nordnet nappasi eQ:n pakkomyynnistä.  *Helsingin Sanomat*, 16.5.2009. Artikkelin verkkoversio. Viitattu 16.5.2009.   
Islantilaiset myivät EQ Pankin ruotsalaisille *hs.fi*.  15.5.2009. Viitattu 16.5.2009.
10. ↑  Anttila, Sara: Rantala: Nordnet ei ole ostamassa eQ:ta *Arvopaperi*.  29.4.2009. Viitattu 22.11.2011.
11. ↑  Lehdistötiedote 1.7.2009: eQ Pankin osto on vahvistettu
12. ↑  Lehdistötiedote 2.11.2009: Nordnetin eQ:n integrointi etenee suunnitelmien mukaan
13. ↑  Koskinen, Teppo: EQ:n analyytikko veti sijoitustiimin mukanaan Swedbankiin *Kauppalehti*.  3.11.2011. Viitattu 22.11.2011.
14. ↑  Rapeli, Katja: eQ Varainhoito takaisin Ehrnroothien omistukseen *Arvopaperi*.  4.12.2009. Viitattu 22.11.2011.
15. ↑  Suuri välittäjävertailu.  *Arvopaperi*, 2008, nro 5, s. 16–31.  Talentum.
16. ↑  Osakkeita vieläkin edullisemmin.  *Arvopaperi*, 2009, nro 5, s. 21–35.  Talentum.
17. 1 2  Hämäläinen, Karo & Leino, Anne & Melender, Tommi: Välittäjävertailu: Välitysmaastossa muutoksen vuosi.  *Arvopaperi*, 2011, nro 5, s. 20–29.  Talentum.
18. ↑  Välittäjä 2017 -tutkimus: Nordnet jälleen ykkönen Osakesäästäjien Keskusliitto.  Arkistoitu 23.1.2021. Viitattu 13.2.2018.
19. ↑  Luotonen, Anniina: Piensijoittajat kimpaantuivat välittäjän uuteen hinnoitteluun *Taloussanomat*.  9.4.2010. Viitattu 22.11.2011.
20. ↑  Kuluton sijoitusrahasto *Taloussuomi*.  27.5.2014. Viitattu 24.9.2014.
21. ↑  Nordnet kasvattaa superrahastojen valikoimaa *Salkunrakentaja*.  27.8.2014. Viitattu 23.9.2014.

Aiheesta muualla
----------------

* Nordnet Suomi
* Nordnet AB -yrityssivusto (englanniksi, ruotsiksi)

Suomalaiset pankit

* Aktia
* Bigbank
* Danske Bank
* Evli
* Handelsbanken
* Hypo
* Nordea
* Nordnet
* OmaSp
* OP
* POP-pankki
* SEB
* S-Pankki
* Säästöpankkiryhmä
* Ålandsbanken